Coordenadas: 41°46′02″N 72°42′02″O﻿ / ﻿41.76722, -72.70056

A **Casa e Museo de Mark Twain** foi o fogar de Mark Twain (cuxo nome verdadeiro foi Samuel Langhorne Clemens) desde 1874 até 1891 en Hartford, Connecticut, Estados Unidos. Antes de 1871, momento en que se trasladaron a Hartford, Twain viviu en Hannibal, Missouri. A casa, de dezanove habitacións, é de estilo gótico vitoriano.

O lugar destaca por ser onde se escribiron as principais obras do autor, incluídas *The Adventures of Tom Sawyer*, *The Prince and the Pauper*, *Life on the Mississippi*, *As aventuras de Huckleberry Finn*, *A Tramp Abroad*, e *A Connecticut Yankee in King Arthur's Court.*

Os malos investimentos das súas finanzas provocaron que a familia Twain se mudara a Europa en 1891. Cando regresaron a Connecticut en 1900, Twain viviu nunha casa construída para el en Stormfield, onde morreu o 21 de abril de 1910.

A casa en Hartford funcionou como escola, edificio de apartamentos e biblioteca. En 1962 foi declarada Lugar Histórico Nacional dos Estados Unidos. Desde 1974 realizóuselle unha restauración multimillonaria e unha ampliación adicada a servir como exposición da vida e obra de Mark Twain.

Primeiros anos na casa
----------------------

A biblioteca ten paneis gravados a man, unha cheminea da India, papel tapiz en relevo e unha enorme repisa tallada que os Twain adquiriron en Escocia.
Mark Twain mudouse a Hartford en 1871 e adquiriu a súa nova casa ao norte da cidade para estar máis preto do seu editor, a American Publishing Company. Xa en Hartford, Twain dixo que «de todos os belos pobos que tiven a fortuna de ver, este é o mellor... Se non saben o que é a beleza é porque non estiveron aquí». Mentres se atopaban en Connecticut, a familia sinalou que «[a casa] tiña corazón, alma e ollos cos que vernos».

No piso superior achábase o cuarto de billar e o estudo privado de Twain, onde escribiría tarde polas noites. Ninguén tiña permitido entrar á habitación salvo o persoal de limpeza. O cuarto tamén era empregado como salón para que os hóspedes varóns gozaran dun cigarro e licor. Twain dixera: «Debería haber unha habitación nesta casa onde se poida maldicir» e «É perigoso ter que reprimir unha emoción semellante».

Os nenos tiñan o seu propio espazo, coa súa propia gardaría e unha sala de xogos/aula de clases. Twain xogaba cos seus fillos no xardín de inverno, e finxía ser un elefante durante un safari imaxinario. O escritor sinalou que a casa «era nosa, e albergabamonos na súa seguridade e viviamos na súa graza e na paz da súa bendición».

Twain adoraba esta casa, en parte porque alí coñeceu a varios autores que eran os seus veciños, como Harriet Beecher Stowe (quen vivía na casa contigua) e Isabella Beecher Hooker. Ademais, estaba situada nun lugar que lle permitía realizar visitas ao seu amigo o actor William Gillette no Castelo Gillette (actualmente o parque estatal do Castelo Gillette).

En 1881, grazas ao éxito de *Tom Sawyer*, Twain fixo que Louis Comfort Tiffany supervisase a decoración interna da casa. Twain tamén estaba fascinado polas novas tecnoloxías, o que levou á instalación dun dos primeiros teléfonos no vestíbulo. Ese mesmo ano, Twain fundou a firma Charles L. Webster & Company, que publicou os seus traballos xunto coas memorias de Ulysses S. Grant.

A compañía crebou en 1894 debido á aparición da máquina de escribir automática, e Twain quedou moi endebedado. Tras soportar varios embates bancarios e perdas provocadas polo investimento nunha máquina de escribir, os Twain mudáronse a Europa en 1891, onde o custo de vida era máis baixo.

Twain comezou a dar conferencias ao longo do continente para recuperar algo de diñeiro, pero a traxedia evitou o seu regreso á casa. En 1893 a compañía editorial de Twain entrou en bancarrota, Susy Clemens (a súa filla) morreu de meninxite en 1896 logo dunha visita a Hartford e Olivia (a súa esposa) negouse a volver á casa. Esta foi vendida en 1903.

Arquitectura e construción
--------------------------

A casa foi deseñada por Edward Tuckerman Potter, un arquitecto de Nova York. Mentres lla construía, o *Daily Times* de Hartford publicou que «a novidade presente na arquitectura do edificio, a rareza da súa disposición interna e a fama do seu propietario conspirarán para convertela nunha casa de renome durante un longo tempo por vir». O custo total da casa foi de US$40.000, que foron pagados da herdanza da Sra. Clemens.

A casa foi edificada sobre 1,4 hectáreas de terra e deseñada con sete dormitorios, sete baños, unha estancia para a carruaxe e un xardín de inverno que ocupaba toda unha planta.

Post-Twain
----------

En 1905 a casa sufriu grandes reparacións, aínda que tamén foi alterada significativamente e desviouse do seu deseño orixinal. Isto provocou unha gran conmoción na clase intelectual de Missouri.. Tamén foron modificadas as chemineas e os ladrillos á vista. A casa foi utilizada como residencia privada, escola de homes e edificio de apartamentos.

En 1929, un grupo de preservacionistas, os Amigos de Hartford, fundou a Comisión do Museo e Biblioteca de Mark Twain, adquiriu o edificio para impedir a súa demolición e alugou a planta baixa para cubrir os gastos. Durante este período, agregáronse novas portas ao lugar, desviándose aínda máis do seu deseño orixinario. A casa foi restaurada nos anos 1950 e declarada Lugar Histórico Nacional dos Estados Unidos en 1963.

A casa abriuse ao público como museo nos anos 1960. O proceso de saldar a hipoteca, reunir diñeiro para restaurar a propiedade en deterioración, e recuperar obxectos, mobiliario e posesións persoais levou moitas décadas e concluíu en 1974, xusto a tempo para celebrar o 100º aniversario do edificio. A casa obtivo o premio David E. Finley en 1977 por "restauración exemplar", que foi outorgado polo National Trust for Historic Preservation.

### Últimas restauracións

Vestíbulo e escaleira principal. Parte da restauración foi pagada por dúas subvencións federais da Save America's Treasures que totalizaron US$3 millóns. Para a restauración tamén se empregou un sistema de análise por computadora.
Na actualidade o lugar alberga 50.000 obxectos: manuscritos, fotografías históricas, mobiliario da familia e vidros Tiffany. Gran parte dos mobles orixinais, que inclúen a cama veneciana ornamentada de Twain, unha repisa exquisitamente gravada proveniente dun castelo escocés, e unha mesa de billar consérvanse na casa. A fundación Aetna doou US$500.000 a unha campaña de recadación de fondos para a Casa. A National Endowment for the Humanities tamén realizou unha doazón de US$800.000 en contrapartida por programas de desenvolvemento para mestres, un concurso de traballos de alumnos e un sitio educativo en Internet.

Notas
-----

1. 1 2  "Mark Twain House". *Listado resumen de los Lugares Históricos Nacionales de los Estados Unidos*. National Park Service. Arquivado dende o orixinal o 07 de outubro de 2007. Consultado o 09 de abril de 2020.
2. 1 2  Haas, Irvin. *Historic Homes of American Authors*. Washington, DC: The Preservation Press, 1991. ISBN 0-89133-180-8. páx. 31
3. ↑  Blanche Higgins Schroer e J. Walter Coleman (6 de novembro de 1974). "National Register of Historic Places Inventory-Nomination: Mark Twain House" (PDF). National Park Service. Arquivado dende o orixinal (PDF) o 16 de maio de 2012. Consultado o 19 de marzo de 2020. . *Accompanying 5 photos, exterior and interior, from c.1965, 1968, 1974 and pre-1970* PDF (928 KiB)
4. ↑  "History of the Institution". 2004. Arquivado dende o orixinal o 09 de maio de 2008. Consultado o 13 de maio de 2008.
5. ↑  Haas, Irvin. *Historic Homes of American Authors*. Washington, DC: The Preservation Press, 1991. ISBN 0-89133-180-8. páx. 29
6. 1 2  Singer, Stephen (4 de xuño de 2002). "Twain's house a symbol of his success". Arquivado dende o orixinal o 30 de setembro de 2007. Consultado o 13 de maio de 2008.
7. 1 2 3 4 5 6 7  Charles, Eleanor (20 de xaneiro de 2002). "In the Region/Connecticut; Visitors' Center to Be Built at Mark Twain House".
8. ↑  "Remodeling:The Mark Twain House". 2006. Arquivado dende o orixinal o 17 de maio de 2008. Consultado o 13 de maio de 2008.
9. ↑  "Mark Twain House". 2006. Consultado o 12 de xuño de 2006.
10. 1 2  "Mark Twain Biography". 2006. Arquivado dende o orixinal o 15 de xuño de 2006. Consultado o 12 de xuño de 2006.
11. ↑  Haas, Irvin. *Historic Homes of American Authors*. Washington, DC: The Preservation Press, 1991. ISBN 0-89133-180-8. páxs. 29-30
12. ↑  Haas, Irvin. *Historic Homes of American Authors*. Washington, DC: The Preservation Press, 1991. ISBN 0-89133-180-8. páx. 32
13. ↑  "Senators Dodd, Lieberman Secure $496,000 for Mark Twain House and Museum". 5 de agosto de 2005. Arquivado dende o orixinal o 2 de agosto de 2007. Consultado o 13 de maio de 2008.
14. ↑  Kendall, David. "The Mark Twain House". Arquivado dende o orixinal o 15 de maio de 2008. Consultado o 13 de maio de 2008.
15. ↑  "LARSON ANNOUNCES $1 MILLION IN FUNDING FOR MARK TWAIN HOUSE". Arquivado dende o orixinal o 8 de xuño de 2006. Consultado o 12 de xuño de 2006.
16. ↑  Bush, David (2001). "Aetna And The Aetna Foundation Announce $500,000 Gift To The Mark Twain House". Arquivado dende o orixinal o 16 de outubro de 2006. Consultado o 13 de maio de 2008.
17. ↑  Olson, Elizabeth (23 de decembro de 2005). "Arts, Briefly; New Humanities Grants". Consultado o 13 de maio de 2008.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Casa de Mark Twain Modificar a ligazón no Wikidata*** |

### Ligazóns externas

* Sitio web da Casa e Museo de Mark Twain *(en inglés)*
* Biblioteca do Congreso dos Estados Unidos: Imaxes, debuxos e información *(en inglés)*

|  |  |
| --- | --- |
| Control de autoridades | 
* Wd: Q4165331
* WorldCat
* VIAF: 316746828
* GeoNames: 4838265
* GRID: grid.447059.b
* LCCN: sh2001009865
* NRHP: 66000884

 |